Byna R4,5 miljoen vir Solidariteit Beweging se krisisfonds ingesamel | Maroela Media
Dr. Dirk Hermann, bestuurshoof van Solidariteit (Foto: Solidariteit/Facebook)
Skenkings aan die Solidariteit Beweging se krisisfonds, wat gestig is om onder meer kinders en bejaardes met noodvoeding te help, beloop tans al byna R4,5 miljoen.
Dirk Hermann, bestuurshoof van Solidariteit, het Maandag aan Maroela Media gesê die organisasie is oorweldig deur mense se bydraes en baie dankbaar dat meer as R4,4 miljoen reeds ingesamel is.
"Dit wys vir ons die harte van gewone mense in hierdie krisistyd en die mooi karakter wat hulle openbaar," het hy gesê.
Volgens Hermann was die eerste mylpaal vir die krisisfonds R2 miljoen, gebaseer op die R1 miljoen wat Virseker geskenk het. "Ons het dit egter sommer binne die eerste dag gehaal. Ons het toe die mylpaal R3 miljoen gemaak, in die lig dat almal tans swaar kry, maar ons het dit voor die Paasnaweek reeds gehaal. Dit is regtig 'n stuk genade."
Hy het gesê dit gebeur binne die konteks van die Paasnaweek wat 'n tyd van genade en dankbaarheid is.
"Dit het ook gebeur in die tyd wat die afsonderingstydperk verleng is en ons besef dat Covid-19 nog langer met ons gaan wees, selfs al is dit net 'n gedeeltelike inperking. Die nood word egter groter en duideliker," het hy bygevoeg. "Soos wat die fonds groei, word die nood ook groter; en soos wat die nood groter word, moet ons ook die mylpaal verskuif. Ons volgende mylpaal is R5 miljoen."
Die krisisfonds se fokus is om mense by te staan wat in maatskaplike nood verkeer en om kinders met hul skoolwerk in die krisistyd te help. "Weens die verlenging van die afsonderingsperiode het die kennisnood ook radikaal groter geword omdat die skole steeds gesluit is.
"Ons sal ons Wolkskool moet uitbrei en die Wiskunde-klasse ook moet uitbrei – nie net vir matrieks nie, maar ook ander grade. Dit gaan ontwikkelingswerk verg," het hy verduidelik. Die krisisfonds sal dus ook gebruik word om dié nood aan te spreek.
"Ons helpmekaardag was nie net 'n enkele dag nie, dit was net die begin. Ons wil graag die klem lê op die krag van bietjies. Dit is klein bedrae wat uiteindelik 'n groot bedrag beteken."
Lees ook Dirk Hermann se rubriek, Skenk jou 'twee hoenders' en help mekaar in die koronakrisis
Maak jou skenking by krisisfonds.co.za
Helpmekaardag In die nuus Noodfonds
Dit is nou my mense die!
Prys die Here. Sy genade het geen perke.
Voordat almal nou te bly raak oor hierdie fonds van Solidariteit, kyk asseblief net eers na die volgende scenario: -'n Klein relatief wit besigheid word na die lockdown hulp deur die staat geweier, omdat BEE en regstellende aksie nie reg daar toegepas word nie -die besigheid doen aansoek by solidariteit se fonds en kom met daardie geld weer op sy voete -direk na lockdown moes die besigheid egter van sy swart werkers afdank omdat daar te min werk was -So nou gaan kla daardie werkers by die CCMA en die CCMA beboet daardie besigheid en dwing hulle om daardie werkers… Lees meer »
BEE kan menige besighede laat sink, maar Jaco beteken dit nou ons moet hulp & bydraes staak?
Pasop in kommentare op vorige berigte het mense hierdie fonds verwar met Regering se " Solidarity fund"